**Forslag til vern av Langåsen naturreservat og Indre Linvannet naturreservat, og utvidelser av Bjoruvstøl og Langebergsheia og Mannfallknuten naturreservater**

**Birkenes, Bygland, Kristiansand og Vennesla kommuner**

**Agder fylke**

**Utkast til verneplan for skog**

**Høringsutgave desember 2020**

Innhold

[Høring av verneplaner 1](#_Toc59017308)

[Innledning 2](#_Toc59017309)

[Naturfaglige registreringer 2](#_Toc59017310)

[Verneform 3](#_Toc59017311)

[Hva medfører vernet 3](#_Toc59017312)

[Verneforskrift og restriksjonsnivå 3](#_Toc59017313)

[Generelle kommentarer til verneforskriftene 3](#_Toc59017314)

[Inngrep 3](#_Toc59017315)

[Planteliv 4](#_Toc59017316)

[Dyreliv 4](#_Toc59017317)

[Friluftsliv 4](#_Toc59017318)

[Motorferdsel 5](#_Toc59017319)

[Skjøtsels- og forvaltningsplaner 5](#_Toc59017320)

[Generelle unntaksbestemmelser 6](#_Toc59017321)

[Forvaltningsmyndighet 6](#_Toc59017322)

[Økonomisk erstatning 6](#_Toc59017323)

[Verneprosessen 6](#_Toc59017324)

[Oppstart av verneprosess 6](#_Toc59017325)

[Endringer etter oppstartsmelding 7](#_Toc59017326)

[Sammendrag av innkomne innspill 7](#_Toc59017327)

[Statsforvalterens kommentarer til innspillene 9](#_Toc59017328)

[Høring og videre prosess 10](#_Toc59017329)

[Områdebeskrivelser 11](#_Toc59017330)

[Indre Linvannet 11](#_Toc59017331)

[Langåsen 11](#_Toc59017332)

[Utvidelse av Langebergsheia og Mannfallknuten naturreservat 12](#_Toc59017333)

[Utvidelse av Bjoruvstøl naturreservat 12](#_Toc59017334)

[Forslag til verneforskrifter 13](#_Toc59017335)

#

# Høring av verneplaner

Statsforvalteren i Agder sender med dette forslag til verneplan for opprettelse av Langåsen naturreservat i Birkenes kommune og Indre Linvannet naturreservat i Vennesla og Kristiansand kommuner. Utvidelse av Bjoruvstøl naturreservat i Bygland kommune og utvidelse av Langebergsheia og Mannfallknuten naturreservat i Birkenes kommune, på lokal og sentral høring. Verneplanen sendes på høring etter avtale med Miljødirektoratet.

**Innspill til verneforslaget sendes skriftlig til Statsforvalteren i Agder innen 01.03.2021**

# Innledning

Gjennom behandling av St.meld. nr. 25 (2002-2003) Regjeringens miljøvernpolitikk og rikets miljøtilstand sluttet Stortinget seg til Regjeringens innstilling om en kraftig opptrapping av skogvernet i Norge. Per november 2020 er ca. 5 % av all skog og av dette 3,8 % produktiv skog i Norge vernet, jf. tall fra NIBIO. Dette er langt mindre enn andre land i Europa. Forskernes nasjonale anbefaling er at 4,6 % av det produktive skogarealet vernes. St.meld. nr. 25 trakk opp viktige prinsipper og satsingsområder for en opptrapping av skogvernet. Blant annet at et utvidet skogvern skulle følge de faglige anbefalingene fra en rapport fra NINA og Skogforsk,” Evaluering av skogvernet i Norge” (Framstad mfl. 2002). Stortinget har videre satt seg som mål å verne 10 % skogareal. Opptrappingen av skogvernet er en viktig del av Norges bidrag for å stanse tap av biologisk mangfold. Norge har forpliktet seg til å ta vare på vårt biologiske mangfold gjennom nasjonale målsettinger og internasjonale avtaler. Vern av skogområder skal bidra til et representativt vern av skogtyper og sikre trua arter og naturtyper i norsk skog. Norge har stor variasjon av skogtyper, også skogtyper som er internasjonalt sjeldne. Nær 50 prosent av de trua og nær trua artene i Norge lever i skog.

Regjeringens arbeid med vern av skog foregår nå etter to hovedlinjer: Frivillig vern av skog og vern av skog på statens grunn. I Stortingsmeldingen blir begge strategiene trukket fram som en viktig strategi for det framtidige skogvernet i Norge.

Frivillig vern innebærer at skogeier(e) tilbyr staten vern av egen skog. Arbeidet skjer i et nært samarbeid mellom Norges skogeierforbund og miljøvernmyndighetene. Miljøvernmyndighetene vurderer tilbudet og iverksetter naturfaglige registreringer for å kartlegge verneverdier. Om det etter en slik registrering er aktuelt å fremme et verneforslag for det aktuelle arealet så vil det bli gjennomført forhandlinger med grunneier om avgrensing, verneforskrifter og økonomisk erstatning. Når staten og grunneier er kommet til enighet om disse punktene vil området gjennomgå vanlig saksbehandling i tråd med lov om forvaltning av naturens mangfold (naturmangfoldloven). Alle verneforslagene omtalt i denne verneplanen er et resultat av tilbud om frivillig vern av skog fra grunneier(e).

# Naturfaglige registreringer

Naturfaglige kvaliteter og verneverdier i det foreslåtte verneområdet Indre Linvannet og utvidelsen av Langebergsheia og Mannfallknuten samt utvidelsen av Bjoruvstøl, er beskrevet i forbindelse med Miljødirektoratets kartleggingsprosjekt «Frivillig vern». Faktaark for alle de kartlagte skogområdene er publisert i skogdatabasen NARIN (<http://www.borchbio.no/narin//>). Langåsen foreslås vernet med bakgrunn i befaring og vurdering av representanter fra Statsforvalteren og AT-skog. Området vurderes som verneverdig, siden området inneholder usedvanlig med eldre (hogstklasse 5), produktiv og hogstmoden gran på høy bonitet (bonitet 17).

Rapportene i skogdatabasen NARIN beskriver naturgrunnlag, vegetasjon, skogstruktur og påvirkning og det gis beskrivelse, avgrensing og en verdivurdering av kjerneområder/ nøkkelbiotoper. Verdivurderingen tar utgangspunkt i en rekke kriterier som urørthet, død ved, forekomst av gamle trær, variasjon, rikhet, arrondering og forekomster av sjeldne og trua arter. Verdivurderingen er foretatt etter Miljødirektoratets standardmal for vurderinger og verdisetting av verneområder.

For nærmere beskrivelse av de foreslåtte verneområdene samt hovedinnholdet i de naturfaglige registreringene, viser vi til områdebeskrivelsen på slutten av høringsdokumentet.

# Verneform

Skogområder som inngår i ordningen med frivillig vern skal normalt fredes som naturreservat, etter naturmangfoldloven § 37. Statsforvalteren mener at naturreservat er den mest aktuelle verneformen for de områdene som er tilbudt for vern. Områdene tilfredsstiller etter vår vurdering vilkårene i naturmangfoldloven (nml.) § 37 om områder som kan vernes som naturreservat.

# Hva medfører vernet

Ved vern av skog som naturreservat legges det vekt på at det er hele økosystemet og de økologiske prosessene som skal vernes. Verneformålet innebærer at det skal skje en naturlig utvikling dvs. at de naturlige økologiske prosessene uforstyrret skal kunne finne sted i området.

Et vernevedtak vil få konsekvenser for fremtidig bruke og hvilke aktiviteter som kan foregå i området. Alle tiltak som kan føre til endringer i naturmiljøet vil være forbudt. Skogsdrift, skogskjøtsel, uttak av ved, nydyrking og andre aktiviteter samt oppføring av bygninger vil ikke være tillatt. En del tiltak som kunne gjennomføres tidligere, vil nå være søknadspliktige. I fellesskap vil søker og forvaltningsmyndighet ofte komme fram til løsninger som gjør at det ønskede tiltaket kan gjennomføres uten å komme i konflikt med verneformålet. For enkelte søknadspliktige tiltak kan det gis tillatelser som gjelder for flere år om gangen. Tradisjonelle friluftslivsaktiviteter som vanlig ferdsel til fots og på ski, jakt og plukking av bær og sopp vil kunne foregå som tidligere.

# Verneforskrift og restriksjonsnivå

Statsforvalteren har utarbeidet et forslag til verneforskrift for hvert enkelt verneområde. Her er det forsøkt å gjøre tilpasninger i samsvar med de opplysningene vi har fått om brukerinteressene i området ved innsending av tilbud om frivillig vern og etter kunngjøring om oppstart av arbeidet med verneplanen. Nye forhold som blir kjent om det enkelte verneområde og uttalelser som kommer inn i forbindelse med den sentrale høringen kan føre til at det blir gjort ytterligere tilpasninger av verneforskriften etter høringsperioden er utløpt. Det er derfor av stor betydning at høringsinstansene kommer med innspill til den aktuelle verneforskriften. Mulighet for justering av verneforskriften må vurderes opp mot hensynet til verneformålet i hvert enkelt tilfelle.

# Generelle kommentarer til verneforskriftene

Den lokale verneforskriften gir en nøyaktig oversikt over hva vernet innebærer med hensyn til hvilke tiltak og aktiviteter som kan gjennomføres i verneområdet. Nedenfor gis det noen generelle kommentarer til forskriften.

## Inngrep

Verneforskriftene legger opp til at gjennomføring av tiltak som kan endre naturmiljøet er forbudt. Bestemmelsen inkluderer anlegg av ulike slag (midlertidige og faste), men også andre typer tiltak som uttak og oppfylling av masse, henleggelse av avfall og bruk av kjemiske bekjempingsmidler. Det er ikke tillatt å føre opp nye bygg som for eksempel hytter eller jaktbuer i reservatene. Eksisterende bygninger kan vedlikeholdes i henhold til det som er standard på vernetidspunkt, men det legges ikke opp til oppgradering og/eller standardheving samt gjenoppføring av bygninger med størrelse og utforming som avviker fra vernetidspunkt. Vedlikehold av anlegg som er i bruk på fredningstidpunktet er tillatt. Anlegg viser her til eksisterende skogsbil/traktorveier, kulturminner, stier med mer. I noen tilfeller kan det åpnes for at eksisterende godkjente traktorveier som fremgår av vernekartet kan benyttes til kjøring med traktor/ATV for uttransport av felt storvilt. Dette gjelder da kun på avmerket traktorvei og ikke i terrenget ellers.

Gjennom verneprosessen vil Statsforvalteren vurdere hvilke stier og traktorveier som skal kunne vedlikeholdes. Disse vil bli avmerket i vernekartet. For at eldre traktorveier skal kunne vedlikeholdes må de ha et lovlig og reelt bruksformål utover uttransport av felt storvilt. Statsforvalteren minner om at traktorveier som regel er anlagt i forbindelse med drift av skogen. Ved et vern av området vil skogsdrift ikke være tillatt og behovet for å vedlikeholde denne type drifteveier faller derfor ofte bort.

Det bemerkes at plan- og bygningslovens (pbl.) bestemmelser vil gjelde i tillegg til bestemmelsene i verneforskriften, men at det ikke kan gis tillatelser utover det som er tillatt etter vernereglene.

## Planteliv

Vernebestemmelsene legger opp til en generell plantelivsfredning som inkluderer all vegetasjon i de aktuelle reservatene. Det er heller ikke tillatt å så eller plante trær og annen vegetasjon. Plukking av bær og matsopp er fremdeles tillatt som før, og det vil også være tillatt å gjøre opp bål dersom en samler små tørrkvist fra bakken eller benytter seg av medbrakt ved.

Dersom plukkhogst inngår som nødvendig skjøtselstiltak for å opprettholde verneverdiene, vil dette være tillatt.

## Dyreliv

Det er lagt opp til en generell dyre- og fuglelivsfredning i naturreservatene. Fredningen gjelder også reirplasser og hiområder inkludert beverhytter. Det er imidlertid åpnet opp for jakt og fangst i samsvar med gjeldende lovverk forutsatt at det foreligger tillatelse fra grunneier.

## Friluftsliv

Ferdsel til fots og på ski i verneområdet er tillatt. Ut fra en generell vurdering av faren for forstyrrelser og slitasje på markvegetasjonen, er sykling, ridning og bruk av hest og kjerre forbudt utenom på stier og veier som er markert på kartet.

Det er heller ikke tillatt å bruke naturreservatene til idrettsarrangementer eller større arrangementer. Forvaltningsmyndigheten kan etter søknad gi tillatelse til at enkelte større arrangementer kan gjennomføres i reservatene.

Dersom det over tid viser seg at tillatt ferdsel er i strid med verneformålet, kan Miljødirektoratet, ved forskrift forby eller regulere ferdselen i hele eller deler av reservatene. Utarbeidelse og eventuell innføring av en slik forskrift følger forvaltningslovens regler.

## Motorferdsel

I utgangspunktet er all motorisert ferdsel i naturreservater forbudt. Tradisjonelt er en stor del av verneområdene benyttet i forbindelse med storviltjakt (elg og hjort), og det kan derfor være aktuelt med tilpasninger av verneforskriften med hensyn til uttransport av felt elg/hjort på eksisterende traktorveier og i terrenget generelt. I rene skogområder med liten fare for at det kan oppstå kjøreskader, foreslås det et generelt unntak i verneforskriften om at lett terrenggående beltekjøretøy som ikke setter varige spor i terrenget kan benyttes for uttransport av storvilt dersom det er nødvendig.

Det vil også kunne oppstå et behov for bruk av motorkjøretøy i forbindelse med nødvendig vedlikehold på eksisterende traktorveier som går gjennom det foreslåtte verneområdet. Verneforskriften åpner for at motorferdsel på eksisterende traktorveier i forbindelse med nødvendig vedlikehold kan tillates, men da etter godkjent søknad om dispensasjon fra vernereglene. Det samme gjelder i forbindelse med nødvendig motorferdsel ved gjennomføring av vedlikehold på eksisterende bygninger som er i bruk på vernetidspunkt.

Lov om motorferdsel i utmark og vassdrag med tilhørende forskrift gjelder i tillegg til disse bestemmelsene, men gir ikke tillatelse ut over det vernereglene fastsetter. Det kan være tilfeller hvor det også må innhentes tillatelser etter lov om motorferdsel i utmark og vassdrag. Verneforskriften endrer ikke grunneieres rett til å nekte/regulere motorferdsel på egen grunn.

## Skjøtsels- og forvaltningsplaner

Verneformålet i Indre Linvannet naturreservat, Langåsen naturreservat og utvidelsene av Bjoruvstøl og Langebergsheia og Mannfallknuten naturreservater er knyttet opp mot å frede alt naturlig plante- og dyreliv i området.

I Indre Linnvannet naturreservat er det meste av mangfoldet knyttet til rik edelløvskog og rik sumpskog som i størst mulig grad skal få utvikle seg videre i retning av naturskog, som gjennom fri utvikling utvikler seg uten inngrep. Området er mye brukt av folk på tur og tiltak i forhold til adkomstveien til Sletteheia bør vurderes. Plakater som opplyser om områdets verdier og restriksjoner bør blir satt opp. Statsforvalteren vil anbefale at det etter vernevedtak utarbeides forvaltningsplan for Indre Linvannet naturreservat.

I utvidelsen av Bjoruvstøl naturreservat er mangfoldet knyttet til gammel boreal lauvskog/blandingslauvskog, med områder med dominerende gammel granskog og myrlendt terreng. Verneverdiene utvikles best ved liten eller ingen skjøtsel; altså at disse sikres gjennom fri utvikling. En fremtidig gjennomføring av skjøtsel bør derfor kun unntaksvis bli nødvendig for å oppfylle verneformålet.

Mangfoldet i utvidelsen av Langebergheia og Mannfallnuten naturreservat er mangfoldet knyttet til gammel eikeskog og noe lågurtskog, samt rike forekomster av barlind.

For å bevare kvaliteten på naturtyper med eldre eik og barlind kan skjøtselstiltak i form av fristilling av trer virke positivt. Eiketrær og mange av artene knyttet til eldre eik er avhengig av sollys for å trives. Barlinden påvirkes også positivt ned fristilling, men dette må vurderes i hvert enkelt tilfelle. De biologiske verdiene i disse naturtypene sikres best gjennom fri utvikling uten inngrep. I tillegg går det en sti gjennom naturreservatet. Statsforvalteren er ikke per dags dato kjent med hvor mye denne er brukt. Statsforvalteren vil vurdere behovet for forvaltningsplan og skjøtselstiltak for hele Langebergsheia og Mannfallknuten naturreservat etter vernevedtaket.

I Langåsen naturreservat er formålet med vern knyttet til bevaring av gammel granskog og myr. De biologiske verdiene som finnes i det foreslåtte naturreservatet sikres best gjennom fri utvikling uten inngrep i form av skjøtsel. Det går en tursti gjennom deler av området som brukes av turgående opp til Liråsen, her bør det settes opp informasjonsplakat om områdets verdier og restriksjoner. Statsforvalteren vil anbefale at det etter vernevedtak utarbeides en enkel forvaltningsplan eller besøksstrategi for Langåsen naturreservat.

Etter et eventuelt vedtak om fredning av områdene som er foreslått i dette verneplanutkastet, vil områdenes grenser bli merket i marka med standardiserte grensemerker og skilt. Det kan også bli satt opp tavler med utfyllende informasjon om naturverdier samt gjeldende verneforskrifter og avgrensning av området. Det vil bli opprettet oppsynsordninger for verneområdene.

## Generelle unntaksbestemmelser

Forvaltningsmyndigheten kan gjøre unntak fra vernebestemmelsene dersom det ikke strider mot vernevedtakets formål og ikke kan påvirke verneverdiene nevneverdig, eller dersom sikkerhetshensyn eller hensynet til vesentlige samfunnsinteresser gjør det nødvendig, jf. nml. § 48. Statsforvalteren påpeker at «vesentlige samfunnsinteresser» forstås som tiltak av nasjonal betydning.

## Forvaltningsmyndighet

Statsforvalteren har tradisjonelt vært tillagt forvaltningsansvaret for verneområder i Norge. Det foregår en prosess hvor kommunene er tilbudt forvaltningsmyndigheten over visse typer verneområder innen kommunens grenser. Hvem som vil bli forvaltningsmyndighet for de aktuelle naturreservatene vil bli endelig bestemt av Miljødirektoratet etter at vernevedtaket er fattet.

## Økonomisk erstatning

Etter reglene i naturmangfoldloven (jf. §§ 50 og 51) har eiere og rettighetshavere til eiendom som blir fredet som naturreservat krav på erstatning for økonomisk tap som følge av vernevedtaket. Arbeidsformen frivillig vern innebærer at det forhandles om avtaler med de berørte grunneierne før vernesaken sendes på høring. Det ble utført takstbefaring i utvidelsen av Bjoruvstøl i oktober 2020, takstbefaring i Indre Linvannet og Langåsen skal gjennomføres i desember 2020 og i utvidelsen av Langebergsheia og Mannfallknuten skal gjennomføres vinteren 2020/tidlig våren 2021. Avtale om erstatningssum vil være på plass før det fattes endelig vedtak om vern av området. Når erstatningssummen er avtalt, vil denne bli utbetalt kort tid etter at det er fattet vernevedtak i statsråd.

# Verneprosessen

## Oppstart av verneprosess

Statsforvalteren i Agder meldte oppstart av verneprosess for disse områdene den 08.09.2020. Oppstartsmeldingen ble sendt ut til grunneierne og øvrige direkte berørte parter, deriblant Birkenes, Bygland, Froland, Vennesla og Kristiansand kommuner, Aust-Agder fylkeskommune, Statens Vegvesen samt andre aktuelle lokale lag og foreninger. Melding om oppstart av verneplanarbeid ble annonsert i Agderposten, Setesdølen og Fædrelandsvennen.

Det kom totalt inn 9 innspill til oppstartsmeldingen, som gjaldt områdene Indre Linvannet, Langåsen og Bjoruvstøl som nå sendes på høring.. En sammenfatning av hovedinnholdet i innspillene og Statsforvalterens vurdering av innspillene følger nedenfor.

## Endringer etter oppstartsmelding

I oppstartsmeldingen fra 08.09.2020 ble ved en feiltagelse ikke sendt oppstart til Vennesla kommune og en grunneier. Dette ble rettet opp i en oppdatert utsendelse til berørte instanser den 09.11.2020 og gitt forlenget frist for uttalelse.

I oppstartsmeldingen er utvidelsen av eksisterende naturreservat i Bygland blitt kalt Bjoruvstøyl, dette er en feil, det eksisterende verneområde heter Bjoruvstøl. Vi foreslår at området endre navn til Bjoruvstøyl, da dette er mer beskrivende for det nye naturreservat. For Bjoruvstøl er eksisterende verneforskrift ganske ny, fra 2017, så for dette område foreslår vi kun en endring av eksisterende verneforskrift og navn. Eksisterende forskrift for Bjoruvstøyl finnes i slutten av dokumentet.

På takstbefaringen for det foreslåtte verneområdet ble grensen til Indre Linvannet og utvidelsen av Langebergheia og Mannfallnuten endret. Se vedlagte vernekart.

## Sammendrag av innkomne innspill

**Språkrådet** hadde ingen merknader til navnene på Langåsen og Indre Linnvannet. På Langebergsheia og Mannfallknuten peker de på at det er blitt brukt ulike navn på ulike dokumenter og ber om at navnet blir konsekvent i de forskjellige saksdokumentene. På Bjoruvstøyl tilråder Språkrådet Bjoruvstøyl som navn på naturreservatet.

**Ivar Bronebakk** opplyser om en feil som Statsforvalteren har gjort i oppstartsmeldingen, da Vennesla kommune også blir berørt av vernet og ikke kun Kristiansand kommune.

**Bygland kommune** kommentere at kommunen nå har over 24% av arealet sitt vernet. Kommunen ønsker en oversikt over hvor stor en andel av vernet areal i Bygland som er produktivt skogsareal. Området består av relativ glissen skog og med stort innslag av myr.

Bygland kommune viser til tidligere verneprosesser og at en ikke skal verne helt ned til veien. Årdalsvegen er opparbeidet med tanke på uttak av tømmer. Videre peker kommunedirektøren på at det i for liten grad tenkes på skogens egenverdi i det grønne skifte. De mener at skogen som ligger nær vei ikke bør vernes hvis den ikke har helt særskilte verneverdier.

Kommunen ønsker en vurdering av om vernegrensen bør trekkes 100-125 meter fra skogsbilveien og at skognæringen kunne finne erstatningsbiotoper slik at MiS-figuren kunne justeres lengre vekk fra veien. Kommunen synes det er fornuftig å ikke ha med areal inn Rosevallmonen da det her er produktiv skog som ligger ved etablert traktorvei. Kommunedirektøren mener at Statsforvalteren må vektlegge større grad av samfunnsmessige helhet i verneprosessene.

**Kristiansand kommune** kommentere at området er et mye brukt friluftsområde og grenser opp til populære utfartsmål som Slettehei, samt at mange stier føre inn i området. De kommentere også at to av eiendommene ligger i Vennesla kommune og ikke i Kristiansand kommune.

**Statnett** viser til at de er rettighetshaver innenfor eksisterende verneområdet Langebergsheia og Mannfallknuten, som utvidelsen som nå foreslås. Statnett ber om at følgende forhold hensyntas ved utarbeidelse av verneforskriften:

* Drift, vedlikehold, oppgradering og fornyelse
	+ Forskriften må gi et generelt unntak fra vernebestemmelsen for drift og vedlikehold på energianlegget. Åpning for oppgradering og fornyelse av transmisjonsnettledninger, spenningsoppgradering og økning i linjetversnitt.
* Motorisert ferdsel
	+ Ber om at det gis et generelt unntak fra vernebestemmelsene når det gjelder motorisert ferdsel etter skogryddebeltet til transmisjonsnettledningen. Videre også behov for motorisert transport utenfor ledningens byggeforbudsbelte, men innenfor verneområdet og at motorisert transport etter driftsveger i forbindelse med drift og vedlikehold blir gitt en generell dispensasjon fra forbudet mot motorisert ferdsel.
	+ Ved akutte hendelser og fare for akutt utfall må det også gis en generell dispensasjon fra forbudet mot motorisert ferdsel, også utenfor angitte traseer dersom det måtte være nødvendig av hensynet il forsyningssikkerheten for elektrisk kraft.

**Tor Ottar Aas** påpeker at Kjell Moen eier av gnr/bnr 2/15 ikke står oppført i listen over mottakere. At eiendommen gnr/bnr 2/41 ligger i Vennesla kommune og at dette er feil i infobrevet og i verneforskriften. Videre ønsker Tor Ottar endring av grensen.

**Agder Orienteringskrets** er positive til vern av skog og mark. De opplyser at Indre Linvannet overlapper med orienteringskartet Kvarsteinheia og Langåsen overlapper med orienteringskartet Verås. I den forbindelse ønsker de et unntak for o-idretten i vernebestemmelsene og viser til en verneforskrift for et område i Birkenes hvor følgende står i §4. punkt f) Orienteringsløp med maksimalt 200 deltakere samt tur-orientering, forutsatt at det er gjennomført årlig kontakt på fylkesnivå i henhold til pkt. 2.2 i «Avtale om retningslinjer for o-idrettens forhold til naturmiljø og rettighetshavere» av 3.12.1989.

**Elin Kallstøl** opplyser om at det er en feil i kartet og at hele myren som ligger inntil Svalandsveien skal bli med i vernet. Området er mye brukt av turfolk og det disse bruker traktorveien opp til Liråsen, det er ønskelig å kunne vedlikeholde denne. Og at jaktlaget må kunne transportere ut vilt på en skånsom måte med egnet terrenggående kjøretøy.

**Vennesla kommune** har merknader til Indre Linvannet, da vannet er drikkevannreserve, et krisevannverk. Kommunen har stemrett til indre Linvannet og det er et lite vannverksbygg innerst i nordvestre del av vannet. For kommunen er det viktig at verneområdet ikke legger begrensninger for bruk av området som vannverk. Det må være mulighet til å komme til vannverket for vedlikehold og bruk. Adkomsten til området er normalt fra nord. Det er viktig at vannverket holdes utenfor området.

Området er et mye benyttet friluftsområde, med spesielt mye ferdsel opp til Slettehei via de to adkomstene i fra Vennesla-siden. Bruken kan komme i konflik med bålbrenning og opparbeidelse av sti og lign. Videre bemerkes det også at det skal vernes ca. 26 dekar ungskog (hogstklasse 2), ca. 500 meter fra skogsbilveg. I og med det er ungskog, må det ha vært mulig å avvirke tømmer der. Det vises også til at det det er en enkel traktorveg fram til vernegrensa, og at SK4 vegen ligger ca. 300 meter unna. Området har av den grunn kanskje ikke de mest utfordrende driftsforholdene i Vennesla kommune.

**NJFF** er positive til vernet av verneforslagene.

## Statsforvalterens kommentarer til innspillene

Innspill fra **Ivar Bronebakk og Tor Ottar Aas** gjelder begge at det var feil med utsendelse av oppstartsmeldingen i forhold til Vennesla kommune og grunneier. Statsforvalteren har sendt ny oppstartsmelding med ny frist for uttalelse.

Grunneier **Elin Kallstøl** har ulike innspill som gjelder Langåsen. Kartet er rettet opp og de Disse innspillene blir tatt opp med hende videre i prosessen.

**Språkrådet**

Statsforvalteren vurderer Språkrådet sitt forslag til navneendring på Bjoruvstøyl som godt og mener at forslaget bedre dekker naturreservatets beliggenhet i landskapet. Statsforvalteren tar innspillet om at det er brukt ulike navn på området Langebergsheia og Mannfallknuten og vil bli mer konsekvent og oppmerksom på dette.

**Vennesla kommune**

Statsforvalteren har tatt Vennesla kommune sine innspill til etterretning om at Indre Linvannet naturreservatet ikke skal være til hinter for kommunen med hensyn til adkomst og bruk av vannverket. Angående bruken av området som friluftslivsområde, vil ikke verneforskriften hindre turgåere i å ferdes i naturreservatet. Det er mulig å brenne bål i reservatet med medbrakt ved og innen gjeldene lovverk. I forhold til opparbeidelse av stier og lign, er det jf. § 4.d mulig å vedlikeholde eksisterende stier i henhold til standard på vernetidspunktet. Statsforvalteren vil utarbeide en forvaltningsplan eller besøksstrategi for området etter vernevedtak og slik sikre stier og lign innen reservatet. Statsforvalteren har etter befaring vurdert det slik at ungskogfeltet som Vennesla kommune kom med innspill om blir værende innen i naturreservatet. Feltet består ikke kun av ungskog, og avgrensningen av verneområdet blir bedre om feltet inngår i verneområdet.

**Bygland kommune**

Statsforvalteren har i forbindelse med innspillet fra Bygland kommune om flytting av grensen for verneområdet diskutert saken med AT-skog, grunneier og Landbruksavdelingen hos Statsforvalteren. Vår vurdering til slutt har blitt ikke å flytte vernegrensen slik Bygland kommune ønsket. Grunneier ønsker ikke å flytte grensen og miljøvernavdelingen vurdere det slik at et plantefelt rett opp til vernegrensen ikke er ønskelig. I tillegg har landbruksavdelingen og AT-skog ikke uttrykt at dette arealet er svært produktivt og miljøvernavdelingen vurdere at det er andre mere produktive areal som bør drives skogbruk på i Bygland.

**Kristiansand kommune**

Indre Linvannet naturreservat som friluftsområde vil bli bevart og Statsforvalteren ønsker at området skal brukes som friluftsområde. Statsforvalteren er oppmerksom på at to eiendommer ligger i Vennesla kommune og har endret dette i verneforskriften og sendt oppstartsmelding til Vennesla kommune.

**Statnett**

Statsforvalteren vil videreføre de eksisterende bestemmelser angående energianlegget som er i eksisterende verneforskrift. Utvidelsen vil ta litt mere at energianlegget inn i verneområdet, men Statsforvalteren mener at Statnett er godt ivaretatt med eksisterende hensyn som er i verneforskriften.

**Agder Orienteringsklubb**

Innspillet om unntak for orienteringsløp med maksimalt 200 deltakere og tur-orientering, forutsatt årlig kontakt, har Statsforvalteren tatt med videre inn i verneforskriftene for indre Linvannet og Langåsen. Statsforvalteren har vurdert det slik at innspillet tas med som et unntak, men vil presisere at det bør bli tatt kontakt i forbindelse med arrangement som nærmer seg 200 deltakere. Verneverdiene skal ikke bli berørt eller skades ved slike arrangementer. Orienteringsløp på en mindre skala, ser ikke Statsforvalteren kan skade verneverdiene i de nevnte områdene.

# Høring og videre prosess

Formålet med høringen er å kaste lys over mulige konflikter knyttet til ulike interesser som kan bli påvirket av verneplanen. Statsforvalteren ønsker spesielt innspill fra grunneiere på bestemmelser i verneforskriftene som gjelder motorferdsel, stier som er i bruk, eksisterende bygninger (for eksempel hytter, uthus, høyløer, gamle sommerfjøs e.l.) som bør merkes av på vernekartet. Etter høringen vil høringsuttalelsene bli vurdert opp mot konfliktgrad og mulige løsninger for området. Statsforvalteren vil så sende sin tilråding om vern av området til Miljødirektoratet, inkludert en oppsummering av høringsuttalelsene og forslag til eventuelle endringer. Basert på etterfølgende anbefaling fra Miljødirektoratet vil deretter Klima og miljødepartementet legge planen fram for regjeringen som avgjør endelig utfall av verneforslaget.

# Områdebeskrivelser

## Indre Linvannet

Det foreslåtte naturreservatet Indre Linvannet ligger ved Linvannene opp fra og øst for Kvarstein i Vennesla og Kristiansand kommune, ca. 5 km sør for Vennesla. Området er noe kuppert, med småkoller, slakt skrånende terreng og mindre sprekkedaler, noe som skaper varierende naturforhold.

Det tilbudte området er på 553 daa. Vegetasjonen er variert med hovedsakelig middels variasjon innenfor fattige-intermediære-rike typer. Dominerende treslag er furu, men det er også forholdsvis mye eik og noe osp. Eikeskogene kan karakteriseres som halvgamle og er tynnstammete, men i partier forekommer også trær som er eldre og av større dimensjoner, særlig der jordsmonnet er noe bedre. Det er lite elementer med dødved innenfor området og kontinuiteten i død ved er generelt lav, men spredt finnes det enkelte gadd og læger, og sjiktningen er generelt god.

Området har tre registrert tre naturtyper; en rik svartorsumpskog (B-verdi, VU, ca. 9 daa) og to rike edelløvskoger (A- og B-verdi, VU, ca. 42 daa.). Sumpskogen ligger i Vonddalen og strekker seg videre ut av undersøkelsesområdet mot Takstedalen i sørøst. Naturtypelokaliteten ble registrert allerede i 1997 i arbeidet med utvidet verneplan for barskog. Det er ikke registeret noe spesielle arter i tilknytning til svartorsumpskogen, men det er potensiale for interessante arter.

Naturtypen rik edelløvskog ligger ved Olashol er karakterisert som lågurt-eikeskog- rasmark-lindeskog og vegetasjonen er blant annet kranskonvall, skogfol, storfrytle og liljekonvall. Eik dominerer i tresjiktet, og ellers er det en del lind, alm, osp, barlind, spisslønn, og noe hassel og gran. Stedvis dominerer lind, mens det andre steder er eika som er mest fremtredende. Noe fattig blåbærskog inngår også, særlig i de nedre delene mot myrene ved Olashol.

Naturtypen ved Vonddalen er også rik edelløvskog og karakteriseres som lågurt- eikeskog. Vegetasjonen varierer mellom fattig-intermediær (mye blåbær) i skrinnere partier til rikere typer med en del myske der hvor jordsmonnet er noe bedre. Tresjiktet domineres av barlind (VU) og eik, men med innslag av også ask (VU), alm (VU), spisslønn, hassel, osp, og en del lind i partier. Edelløvskogen omsluttes av høye bergvegger på begge sider.

Foruten ask (VU) og alm (VU), er foreløpig kun to rødlistearter registrert (1 NT og 1 VU), men det er potensiale for interessante arter knyttet til rik sumpskog, gamle edelløvtrær og rik bakke, samt også tildeles eldre-gammel furuskog. Indre Linvannet blir vurdert som et verneverdiområde med regional verdi (\*\*).

## Langåsen

Det foreslåtte naturreservatet Langåsen ligger 2,5 km fra Svaland i Birkenes kommune og er på 253 daa.

Langåsen har ikke blitt kartlagt gjennom Miljødirektoratet sin ordning om naturfaglig registreringer, men har vært befart og vurdert av representanter fra Statsforvalteren og AT-skog. Området ble vurdert til å være verneverdig, siden området er usedvanlig med eldre (hogstklasse 5), produktiv og hogstmoden gran på høy bonitet (bonitet 17) på grensen til kollaps. Området har mye stående og liggende død ved. Langåsen blir vurdert av Statsforvalteren som et verneverdiområde.

## Utvidelse av Langebergsheia og Mannfallknuten naturreservat

Den foreslåtte utvidelsen av Langebergsheia og Mannfallknuten naturreservat er på 1186 daa og ligger i nordøstre hjørnet av Birkenes kommune og grenser i nordvest mot Langebergsheia og Mannfallknuten naturreservat. Området utgjør et høyereliggende areal og en bratt østvendt liside ned mot Vågsdalsfjorden. Området har stor topografsk variasjon.

Vegetasjonen er variert med stor variasjon innenfor fattige typer og innslag av rasmark med rikere vegetasjonstyper. Furu dominerer på heia, mens det er stor treslagsvariasjon i øst, med eik som viktigste treslag. I den ustabile østskrenten og i smale dalganger/kløfter i vestre del av verneforslaget er det stor død ved-mengde, mens det på heia er et mer sparsomt innslag av død ved. Det er kartfestet flere kjerneområder med eik, andre edelløvtrær, boreale løvtrær og barlind. Derav en mindre lokalitet med rik edelløvskog. Samlet dekker kjerneområdene et areal på 200 daa, noe som utgjør ca. 17 % av verneforslaget.

Det er gjort funn av kontinuitetskrevende arter knyttet til eik. Verneforslaget inneholder også en stor forekomst av gammel barlind (VU). Den rike rasmarken i kjerneområde 2 er delvis avgrenset som den rødlistede naturtypen frisk rik edelløvskog (NT). Verneforslaget anses som et godt arrondert området med stor grad av urørthet de siste tiårene.

De største kvalitetene ved området er den østvendte skrenten og rasmarken med eikedominans, men generelt stor spredning i treslagsfordelning og til de to smale dalgangene med innslag av barlind som går i nord-sørlig retning i vestre del av verneforslaget. Utvidelsen av Langebergsheia og Mannfallknuten vil bidra til et større område med store verneverdier, samlet vurderes Langebergsheia og Mannfallknuten til et verneverdiområde med regional verdi (\*\*).

## Utvidelse av Bjoruvstøl naturreservat

Den foreslåtte utvidelsen av Bjoruvstøl naturreservat ligger nors i Årdalen, ca 10-12 km øst for Åraksbø i Setesdal, i Bygland kommune. Området grenser i sør inntil eksisterende Årdalen naturreservat og har grenseelv med Bjoruvstøl naturreservat. Området er på 1281 daa. Utvidelsen består i store trekk av fattig myr og glissen lyngfuruskog i nedre del hvor terrenget er noenlunde slakt; mer kompakt grandominert skog ved foten av dalsiden og et stykke opp hvor terrenget stiger bratt; og en smal sone med dels frodig bjørkedominert blandingsskog midt i lia (på det bratteste). Ovenfor dette er det glissen fjellbjørkeskog og myrlyng-hei. Med hensyn til treslag er det samlet sett dominans av furu og bjørk, men det er også mye gran (særlig konsentrert til den østvendte dalsiden). Osp forekommer flekkvis i små bestander, mens rogn opptrer relativt sparsomt.

Utvidelsen av Bjoruvstøl naturreservat vil bidra til et større sammenhengende område, med både Årdalen, Storåna, Rukkevann og Furubuheii naturreservater.

# Forslag til verneforskrifter

**Forskrift om vern av Indre Linvannet naturreservat, Kristiansand og Vennesla kommuner, Agder**

Fastsatt ved kongelig resolusjon [dato] med hjemmel i lov 19. juni 2009 nr. 100 om forvaltning av naturens mangfold (naturmangfoldloven) § 34, jf. § 37 og § 62. Fremmet av Klima- og miljødepartementet.

**§ 1. *(formål)***

Formålet med naturreservatet er å bevare et område som representerer en bestemt type rik edelløvskog og rik sumpskog som har særskilt betydning for biologisk mangfold.

Området inneholder rik sumpskog med våte partier som inneholder rik og frodig vegetasjon. Tresjiktet består av eldre-gammel svartor, noe bjørk og gran, samt eldre eik, en del gadd og læger og hassel langs sidene. Edelløvskogen består av rødlistet lågurtedelløvskog og rasmark-lindeskog. Eik dominere tresjiktet, sammen med en del lind, alm, osp, barlind, spisslønn og hassel.

Det er en målsetting å beholde verneverdiene i mest mulig urørt tilstand, og eventuelt videreutvikle dem.

**§ 2. *(geografisk avgrensning)***

Naturreservatet berører følgende gnr./bnr.: Kristiansand kommune: 119/31. Vennesla kommune: 2/10 og 2/14-15,

Naturreservatet dekker et totalareal på 553 daa. Grensene for naturreservatet går fram av kart datert Klima- og miljødepartementet [*dato].* De nøyaktige grensene for naturreservatet skal avmerkes i marka. Knekkpunktene skal koordinatfestes.

Verneforskriften med kart oppbevares i Kristiansand kommune, hos Statsforvalteren i Agder, i Miljødirektoratet og i Klima- og miljødepartementet.

**§ 3. *(vernebestemmelser)***

I naturreservatet må ingen foreta seg noe som forringer verneverdiene angitt i verneformålet.

I naturreservatet gjelder følgende vernebestemmelser:

1. Vegetasjonen, herunder døde busker og trær, er vernet mot skade og ødeleggelse. Det er forbudt å fjerne planter og sopp inkludert lav eller deler av disse fra reservatet. Planting eller såing av trær og annen vegetasjon er forbudt.
2. Dyrelivet, herunder reirplasser og hiområder, er vernet mot skade, ødeleggelse og unødig forstyrrelse. Utsetting av dyr er forbudt.
3. Det må ikke iverksettes tiltak som kan endre naturmiljøet, som f.eks. oppføring av bygninger, anlegg, gjerder, eller andre varige eller midlertidige innretninger, parkering av campingvogner, brakker e.l., opplag av båter, framføring av luftledninger, jordkabler og kloakkledninger, bygging av veier, drenering og annen form for tørrlegging, uttak, oppfylling og lagring av masse, utslipp av kloakk eller annen form for forurensning, henleggelse av avfall, gjødsling, kalking og bruk av kjemiske bekjempingsmidler. Forsøpling er forbudt. Opplistingen av tiltak er ikke uttømmende.
4. Bruk av naturreservatet til større arrangementer er forbudt.
5. Bålbrenning er forbudt.

**§ 4. *(generelle unntak fra vernebestemmelsene)***

Vernebestemmelsene i § 3 annet ledd er ikke til hinder for:

1. Sanking av bær og matsopp.
2. Jakt, fangst og fiske i samsvar med gjeldende lovverk.
3. Felling av store rovdyr i samsvar med gjeldende lovverk.
4. Vedlikehold av eksisterende stier i henhold til standard på vernetidspunktet.
5. Beiting.
6. Utsetting av saltsteiner.
7. Bålbrenning er tillatt med medbrakt ved, i samsvar med gjeldene lovverk.

**§ 5. *(regulering av ferdsel)***

All ferdsel skal skje varsomt og ta hensyn til vegetasjon, dyreliv og kulturminner.

I naturreservatet gjelder følgende bestemmelser om ferdsel:

* 1. Motorisert ferdsel til lands er forbudt, herunder landing og start med luftfartøy.
	2. Sykling, ridning og bruk av hest er forbudt utenom eksisterende veier og stier.

**§ 6. *(generelle unntak fra ferdselsbestemmelsene)***

Ferdselsbestemmelsene i § 5 er ikke til hinder for gjennomføring av militær operativ virksomhet og tiltak i forbindelse med ambulanse-, politi-, brannvern-, rednings- og oppsynsvirksomhet, samt gjennomføring av skjøtsels- og forvaltningsoppgaver som er bestemt av forvaltningsmyndigheten. Unntaket gjelder ikke øvingsvirksomhet.

Ferdselsbestemmelsene i § 5 annet ledd er ikke til hinder for:

1. Nødvendig motorferdsel for uttransport av syke og skadde bufe. Kjøretøy som benyttes skal være skånsomt mot markoverflaten. Det skal gis melding til ansvarlig oppsyn for verneområdet i forkant av kjøring.
2. Nødvendig uttransport av felt elg og hjort med lett beltekjøretøy som ikke setter varige spor i terrenget.
3. Landing og start med Forsvarets luftfartøy.

**§ 7. *(spesifiserte dispensasjonsbestemmelser)***

Forvaltningsmyndigheten kan etter søknad gi dispensasjon til:

1. Istandsetting og vedlikehold og skjøtsel av kulturminner.
2. Tiltak i forbindelse med forvaltning av vilt og fisk.
3. Nødvendig uttransport av felt elg og hjort med andre kjøretøy enn lett beltekjøretøy som nevnt i § 6 andre ledd b.
4. Hogst av etablerte plantefelt.
5. Merking og rydding av nye stier.
6. Avgrenset bruk av reservatet for aktiviteter nevnt i § 3 d.
7. Oppsetting og vedlikehold av gjerder.
8. Øvingskjøring for formål nevnt i § 6 første ledd.
9. Nødvendig motorferdsel i forbindelse med aktiviteter etter § 4 f og § 7d, g.
10. Nødvendig motorferdsel på traktorslepe/sti forbindelse med transport av materialer til renovering av hytte på gnr /bnr: 2/15.

**§ 8. *(generelle dispensasjonsbestemmelser)***

Forvaltningsmyndigheten kan gjøre unntak fra forskriften dersom det ikke strider mot vernevedtakets formål og ikke kan påvirke verneverdiene nevneverdig, eller dersomsikkerhetshensyn eller hensynet til vesentlige samfunnsinteresser gjør det nødvendig, jf. naturmangfoldloven § 48.

**§ 9. *(skjøtsel)***

Forvaltningsmyndigheten, eller den forvaltningsmyndigheten bestemmer, kan iverksette tiltak for å opprettholde eller oppnå den natur- eller kulturtilstand som er formålet med vernet, jf. naturmangfoldloven § 47.

**§ 10. *(forvaltningsplan)***

Det skal utarbeides forvaltningsplan med nærmere retningslinjer for forvaltning av naturreservatet. Forvaltningsplanen kan inneholde nærmere retningslinjer for gjennomføring av skjøtsel*.*

**§ 11. *(forvaltningsmyndighet)***

Miljødirektoratet fastsetter hvem som skal ha forvaltningsmyndighet etter denne forskriften.

**§ 12. *(ikrafttredelse)***

Denne forskriften trer i kraft straks.

## Verneforskrift for Langeberg og Mannfallnuten naturreservat

**Forskrift om vern av Langebergsheia og Mannfallknuten naturreservat, Birkenes og Froland kommune, Agder**

Fastsatt ved kongelig resolusjon [dato] med hjemmel i lov 19. juni 2009 nr. 100 om forvaltning av naturens mangfold (naturmangfoldloven) § 34, jf. § 37 og § 62. Fremmet av Klima- og miljødepartementet.

**§ 1. *(formål)***

Formålet med naturreservatet er å bevare et naturmessig variert område med flere regionalt viktige skogtyper. Området inneholder gammel eikeblandingsskog med høyt innslag av gamle eiketrær, gammel furuskog og større forekomster av barlind og osp.

Det er en målsetting å beholde verneverdiene i mest mulig urørt tilstand, og eventuelt videreutvikle dem.

**§ 2. *(geografisk avgrensning)***

Naturreservatet berører følgende gnr./bnr.: Birkenes kommune: 132/1, 132/2. Froland kommune: 78/1, 82/22.

Naturreservatet dekker et totalareal på 4563 daa. Grensene for naturreservatet går fram av kart datert Klima- og miljødepartementet [*dato].* De nøyaktige grensene for naturreservatet skal avmerkes i marka. Knekkpunktene skal koordinatfestes.

Verneforskriften med kart oppbevares i Birkenes og Froland kommune, hos Statsforvalteren i Agder, i Miljødirektoratet og i Klima- og miljødepartementet.

**§ 3. *(vernebestemmelser)***

I naturreservatet må ingen foreta seg noe som forringer verneverdiene angitt i verneformålet.

I naturreservatet gjelder følgende vernebestemmelser:

1. Vegetasjonen, herunder døde busker og trær, er vernet mot skade og ødeleggelse. Det er forbudt å fjerne planter og sopp inkludert lav eller deler av disse fra reservatet. Planting eller såing av trær og annen vegetasjon er forbudt.
2. Dyrelivet, herunder reirplasser og hiområder, er vernet mot skade, ødeleggelse og unødig forstyrrelse. Utsetting av dyr er forbudt.
3. Det må ikke iverksettes tiltak som kan endre naturmiljøet, som f.eks. oppføring av bygninger, anlegg, gjerder, eller andre varige eller midlertidige innretninger, parkering av campingvogner, brakker e.l., framføring av luftledninger, jordkabler og kloakkledninger, bygging av veier, drenering og annen form for tørrlegging, uttak, oppfylling og lagring av masse, utslipp av kloakk eller annen form for forurensning, henleggelse av avfall, gjødsling, kalking og bruk av kjemiske bekjempingsmidler. Forsøpling er forbudt. Opplistingen av tiltak er ikke uttømmende.
4. Bruk av naturreservatet til større arrangementer er forbudt.

**§ 4. *(generelle unntak fra vernebestemmelsene)***

Vernebestemmelsene i § 3 annet ledd er ikke til hinder for:

1. Sanking av bær og matsopp.
2. Jakt, fangst og fiske i samsvar med gjeldende lovverk.
3. Felling av store rovdyr i samsvar med gjeldende lovverk.
4. Drift og vedlikehold, samt istandsetting ved akutt utfall på eksisterende energi- og kraftanlegg.
5. Beiting.
6. Utsetting av saltsteiner.
7. Brenning av bål med tørrkvist eller ved en bærer med seg inn i reservatet, i samsvar med gjeldende lovverk.
8. Oppgradering og fornyelse av kraftledninger for heving av spenningsnivå og økning av linetverrsnitt når dette ikke forutsetter vesentlige fysiske endringer i forhold til verneformålet.

**§ 5. *(regulering av ferdsel)***

All ferdsel skal skje varsomt og ta hensyn til vegetasjon, dyreliv og kulturminner.

I naturreservatet gjelder følgende bestemmelser om ferdsel:

1. Motorisert ferdsel til lands er forbudt, herunder landing og start med luftfartøy.
2. Sykling, ridning og bruk av hest er forbudt utenom eksisterende veier og stier.

**§ 6. *(generelle unntak fra ferdselsbestemmelsene)***

Ferdselsbestemmelsene i § 5 er ikke til hinder for gjennomføring av militær operativ virksomhet og tiltak i forbindelse med ambulanse-, politi-, brannvern-, rednings- og oppsynsvirksomhet, samt gjennomføring av skjøtsels- og forvaltningsoppgaver som er bestemt av forvaltningsmyndigheten. Unntaket gjelder ikke øvingsvirksomhet.

Ferdselsbestemmelsene i § 5 annet ledd er ikke til hinder for:

1. Nødvendig motorferdsel for uttransport av syke og skadde bufe. Kjøretøy som benyttes skal være skånsomt mot markoverflaten. Det skal gis melding til ansvarlig oppsyn for verneområdet i forkant av kjøring.
2. Nødvendig uttransport av felt elg og hjort med lett beltekjøretøy som ikke setter varige spor i terrenget.
3. Landing og start med Forsvarets luftfartøy.

**§ 7. *(spesifiserte dispensasjonsbestemmelser)***

Forvaltningsmyndigheten kan etter søknad gi dispensasjon til:

1. Istandsetting og vedlikehold og skjøtsel av kulturminner.
2. Tiltak i forbindelse med forvaltning av vilt og fisk.
3. Nødvendig uttransport av felt elg og hjort med andre kjøretøy enn lett beltekjøretøy som nevnt i § 6 andre ledd b.
4. Avgrenset bruk av reservatet for aktiviteter nevnt i § 3 d.
5. Oppsetting og vedlikehold av gjerder.
6. Oppgradering og fornyelse av kraftledninger som ikke faller inn under § 3.
7. Nødvendig motorferdsel i forbindelse med aktiviteter etter § 4 f og § 7 a, b og e.

**§ 8. *(generelle dispensasjonsbestemmelser)***

Forvaltningsmyndigheten kan gjøre unntak fra forskriften dersom det ikke strider mot vernevedtakets formål og ikke kan påvirke verneverdiene nevneverdig, eller dersomsikkerhetshensyn eller hensynet til vesentlige samfunnsinteresser gjør det nødvendig, jf. naturmangfoldloven § 48.

**§ 9. *(skjøtsel)***

Forvaltningsmyndigheten, eller den forvaltningsmyndigheten bestemmer, kan iverksette tiltak for å opprettholde eller oppnå den natur- eller kulturtilstand som er formålet med vernet, jf. naturmangfoldloven § 47.

**§ 10. *(forvaltningsplan)***

Det kan utarbeides forvaltningsplan med nærmere retningslinjer for forvaltning av naturreservatet. Forvaltningsplanen kan inneholde nærmere retningslinjer for gjennomføring av skjøtsel*.*

**§ 11. *(forvaltningsmyndighet)***

Miljødirektoratet fastsetter hvem som skal ha forvaltningsmyndighet etter denne forskriften.

**§ 12. *(ikrafttredelse)***

Denne forskriften trer i kraft straks. Samtidig oppheves forskrift om vern av eksisterende Langebergsheia og Mannfallknuten naturreservat med tilhørende vernekart.

## Verneforskrift for Langåsen naturreservat

**Forskrift om vern av Langåsen naturreservat, Birkenes kommune, Agder**

Fastsatt ved kongelig resolusjon [dato] med hjemmel i lov 19. juni 2009 nr. 100 om forvaltning av naturens mangfold (naturmangfoldloven) § 34, jf. § 37 og § 62. Fremmet av Klima- og miljødepartementet.

**§ 1. *(formål)***

Formålet med naturreservatet er å bevare et område med eldre hogstmoden produktiv gran som representerer en særskilt type natur med betydning for biologisk mangfold.

Det er en målsetting å beholde verneverdiene i mest mulig urørt tilstand, og eventuelt videreutvikle dem

**§ 2. *(geografisk avgrensning)***

Naturreservatet berører følgende gnr./bnr.: Birkenes kommune: 21/1.

Naturreservatet dekker et totalareal på 237 daa. Grensene for naturreservatet går fram av kart datert Klima- og miljødepartementet [*dato].* De nøyaktige grensene for naturreservatet skal avmerkes i marka. Knekkpunktene skal koordinatfestes.

Verneforskriften med kart oppbevares i Birkenes kommune, hos Statsforvalteren i Agder, i Miljødirektoratet og i Klima- og miljødepartementet.

**§ 3. *(vernebestemmelser)***

I naturreservatet må ingen foreta seg noe som forringer verneverdiene angitt i verneformålet.

I naturreservatet gjelder følgende vernebestemmelser:

1. Vegetasjonen, herunder døde busker og trær, er vernet mot skade og ødeleggelse. Det er forbudt å fjerne planter og sopp inkludert lav eller deler av disse fra reservatet. Planting eller såing av trær og annen vegetasjon er forbudt.
2. Dyrelivet, herunder reirplasser og hiområder, er vernet mot skade, ødeleggelse og unødig forstyrrelse. Utsetting av dyr er forbudt.
3. Det må ikke iverksettes tiltak som kan endre naturmiljøet, som f.eks. oppføring av bygninger, anlegg, gjerder, eller andre varige eller midlertidige innretninger, parkering av campingvogner, brakker e.l., framføring av luftledninger, jordkabler og kloakkledninger, bygging av veier, drenering og annen form for tørrlegging, uttak, oppfylling og lagring av masse, utslipp av kloakk eller annen form for forurensning, henleggelse av avfall, gjødsling, kalking og bruk av kjemiske bekjempingsmidler. Forsøpling er forbudt. Opplistingen av tiltak er ikke uttømmende.
4. Bruk av naturreservatet til større arrangementer er forbudt.
5. Bålbrenning er forbudt.

**§ 4. *(generelle unntak fra vernebestemmelsene)***

Vernebestemmelsene i § 3 annet ledd er ikke til hinder for:

1. Sanking av bær og matsopp.
2. Jakt, fangst i samsvar med gjeldende lovverk.
3. Felling av store rovdyr i samsvar med gjeldende lovverk.
4. Vedlikehold av eksisterende stier i henhold til standard på vernetidspunktet.
5. Beiting.
6. Utsetting av saltsteiner.

**§ 5. *(regulering av ferdsel)***

All ferdsel skal skje varsomt og ta hensyn til vegetasjon, dyreliv og kulturminner.

I naturreservatet gjelder følgende bestemmelser om ferdsel:

1. Motorisert ferdsel til lands [*og til vanns*] er forbudt, herunder landing og start med luftfartøy.
2. Sykling, ridning og bruk av hest er forbudt utenom eksisterende veier og stier.

**§ 6. *(generelle unntak fra ferdselsbestemmelsene)***

Ferdselsbestemmelsene i § 5 er ikke til hinder for gjennomføring av militær operativ virksomhet og tiltak i forbindelse med ambulanse-, politi-, brannvern-, rednings- og oppsynsvirksomhet, samt gjennomføring av skjøtsels- og forvaltningsoppgaver som er bestemt av forvaltningsmyndigheten. Unntaket gjelder ikke øvingsvirksomhet.

Ferdselsbestemmelsene i § 5 annet ledd er ikke til hinder for:

1. Nødvendig motorferdsel for uttransport av syke og skadde bufe. Kjøretøy som benyttes skal være skånsomt mot markoverflaten. Det skal gis melding til ansvarlig oppsyn for verneområdet i forkant av kjøring.
2. Nødvendig uttransport av felt elg og hjort med lett beltekjøretøy som ikke setter varige spor i terrenget.
3. Landing og start med Forsvarets luftfartøy.

**§ 7. *(spesifiserte dispensasjonsbestemmelser)***

Forvaltningsmyndigheten kan etter søknad gi dispensasjon til:

1. Istandsetting og vedlikehold og skjøtsel av kulturminner.
2. Tiltak i forbindelse med forvaltning av vilt og fisk.
3. Nødvendig uttransport av felt elg og hjort med andre kjøretøy enn lett beltekjøretøy som nevnt i § 6 andre ledd b.
4. Merking og rydding av nye stier.
5. Avgrenset bruk av reservatet for aktiviteter nevnt i § 3 d.
6. Oppsetting og vedlikehold av gjerder.
7. Øvingskjøring for formål nevnt i § 6 første ledd.
8. Nødvendig motorferdsel i forbindelse med aktiviteter etter § 4 f og § 7 d, g.

**§ 8. *(generelle dispensasjonsbestemmelser)***

Forvaltningsmyndigheten kan gjøre unntak fra forskriften dersom det ikke strider mot vernevedtakets formål og ikke kan påvirke verneverdiene nevneverdig, eller dersomsikkerhetshensyn eller hensynet til vesentlige samfunnsinteresser gjør det nødvendig, jf. naturmangfoldloven § 48.

**§ 9. *(skjøtsel)***

Forvaltningsmyndigheten, eller den forvaltningsmyndigheten bestemmer, kan iverksette tiltak for å opprettholde eller oppnå den natur- eller kulturtilstand som er formålet med vernet, jf. naturmangfoldloven § 47.

**§ 10. *(forvaltningsplan)***

Det kan utarbeides forvaltningsplan med nærmere retningslinjer for forvaltning av naturreservatet. Forvaltningsplanen kan inneholde nærmere retningslinjer for gjennomføring av skjøtsel*.*

**§ 11. *(forvaltningsmyndighet)***

Miljødirektoratet fastsetter hvem som skal ha forvaltningsmyndighet etter denne forskriften.

**§ 12. *(ikrafttredelse)***

Denne forskriften trer i kraft straks.

## Verneforskrift for Bjoruvstøyl naturreservat

**Forskrift om vern av Bjoruvstøyl naturreservat, Bygland kommune, Agder**

Fastsatt ved kongelig resolusjon [dato] med hjemmel i lov 19. juni 2009 nr. 100 om forvaltning av naturens mangfold (naturmangfoldloven) § 34, jf. § 37 og § 62. Fremmet av Klima- og miljødepartementet.

**§ 1. *(formål)***

Formålet med naturreservatet er å bevare et område som representerer urskog med en vegetasjonsgradient fra elva og opp til lavere liggende fjellskog, lier med gammel løvskog og gamle enkeltstående furutrær.

 Det er en målsetting å beholde verneverdiene i mest mulig urørt tilstand, og eventuelt videreutvikle dem.

**§ 2. *(geografisk avgrensning)***

Naturreservatet berører følgende gnr./bnr.: Bygland kommune: 24/1, 24/6 og 31/6.

Naturreservatet dekker et totalareal på 2246 daa. Grensene for naturreservatet går fram av kart datert Klima- og miljødepartementet [*dato].* De nøyaktige grensene for naturreservatet skal avmerkes i marka. Knekkpunktene skal koordinatfestes.

Verneforskriften med kart oppbevares i Bygland kommune, hos Statsforvalteren i Agder, i Miljødirektoratet og i Klima- og miljødepartementet.

**§ 3. *(vernebestemmelser)***

I naturreservatet må ingen foreta seg noe som forringer verneverdiene angitt i verneformålet.

I naturreservatet gjelder følgende vernebestemmelser:

1. Vegetasjonen, herunder døde busker og trær, er vernet mot skade og ødeleggelse. Det er forbudt å fjerne planter og sopp inkludert lav eller deler av disse fra reservatet. Planting eller såing av trær og annen vegetasjon er forbudt.
2. Dyrelivet, herunder reirplasser og hiområder, er vernet mot skade, ødeleggelse og unødig forstyrrelse. Utsetting av dyr er forbudt.
3. Det må ikke iverksettes tiltak som kan endre naturmiljøet, som f.eks. oppføring av bygninger, anlegg, gjerder, eller andre varige eller midlertidige innretninger, parkering av campingvogner, brakker e.l., [*opplag av båter*], framføring av luftledninger, jordkabler og kloakkledninger, bygging av veier, drenering og annen form for tørrlegging, uttak, oppfylling og lagring av masse, utslipp av kloakk eller annen form for forurensning, henleggelse av avfall, gjødsling, kalking og bruk av kjemiske bekjempingsmidler. Forsøpling er forbudt. Opplistingen av tiltak er ikke uttømmende.
4. Bruk av naturreservatet til større arrangementer er forbudt.
5. Bålbrenning er forbudt.

**§ 4. *(generelle unntak fra vernebestemmelsene)***

Vernebestemmelsene i § 3 annet ledd er ikke til hinder for:

1. Sanking av bær og matsopp.
2. Jakt, fangst og fiske i samsvar med gjeldende lovverk.
3. Felling av store rovdyr i samsvar med gjeldende lovverk.
4. Vedlikehold av eksisterende bygninger, veier, stier og andre anlegg og innretninger i henhold til standard på vernetidspunktet.
5. Beiting.
6. Utsetting av saltsteiner.
7. Bålbrenning med tørrkvist eller medbrakt ved, i samsvar med gjeldende lovverk

**§ 5. *(regulering av ferdsel)***

All ferdsel skal skje varsomt og ta hensyn til vegetasjon, dyreliv og kulturminner.

I naturreservatet gjelder følgende bestemmelser om ferdsel:

1. Motorisert ferdsel til lands [*og til vanns*] er forbudt, herunder landing og start med luftfartøy.
2. Sykling, ridning og bruk av hest er forbudt utenom eksisterende veier og stier.

**§ 6. *(generelle unntak fra ferdselsbestemmelsene)***

Ferdselsbestemmelsene i § 5 er ikke til hinder for gjennomføring av militær operativ virksomhet og tiltak i forbindelse med ambulanse-, politi-, brannvern-, rednings- og oppsynsvirksomhet, samt gjennomføring av skjøtsels- og forvaltningsoppgaver som er bestemt av forvaltningsmyndigheten. Unntaket gjelder ikke øvingsvirksomhet.

Ferdselsbestemmelsene i § 5 annet ledd er ikke til hinder for:

1. Nødvendig motorferdsel for uttransport av syke og skadde bufe. Kjøretøy som benyttes skal være skånsomt mot markoverflaten. Det skal gis melding til ansvarlig oppsyn for verneområdet i forkant av kjøring.
2. Nødvendig uttransport av felt elg og hjort med lett beltekjøretøy som ikke setter varige spor i terrenget.
3. Landing og start med Forsvarets luftfartøy.

**§ 7. *(spesifiserte dispensasjonsbestemmelser)***

Forvaltningsmyndigheten kan etter søknad gi dispensasjon til:

1. Istandsetting og vedlikehold og skjøtsel av kulturminner.
2. Tiltak i forbindelse med forvaltning av vilt og fisk.
3. Nødvendig uttransport av felt elg og hjort med andre kjøretøy enn lett beltekjøretøy som nevnt i § 6 andre ledd b.
4. Hogst av etablerte plantefelt.
5. Merking og rydding av nye stier.
6. Avgrenset bruk av reservatet for aktiviteter nevnt i § 3 d.
7. Oppsetting og vedlikehold av gjerder.
8. Øvingskjøring for formål nevnt i § 6 første ledd.
9. Nødvendig motorferdsel i forbindelse med aktiviteter etter § 4 d og § 7 a og g.

**§ 8. *(generelle dispensasjonsbestemmelser)***

Forvaltningsmyndigheten kan gjøre unntak fra forskriften dersom det ikke strider mot vernevedtakets formål og ikke kan påvirke verneverdiene nevneverdig, eller dersomsikkerhetshensyn eller hensynet til vesentlige samfunnsinteresser gjør det nødvendig, jf. naturmangfoldloven § 48.

**§ 9. *(skjøtsel)***

Forvaltningsmyndigheten, eller den forvaltningsmyndigheten bestemmer, kan iverksette tiltak for å opprettholde eller oppnå den natur- eller kulturtilstand som er formålet med vernet, jf. naturmangfoldloven § 47.

**§ 10. *(forvaltningsplan)***

Det kan utarbeides forvaltningsplan med nærmere retningslinjer for forvaltning av naturreservatet. Forvaltningsplanen kan inneholde nærmere retningslinjer for gjennomføring av skjøtsel*.*

**§ 11. *(forvaltningsmyndighet)***

Miljødirektoratet fastsetter hvem som skal ha forvaltningsmyndighet etter denne forskriften.

**§ 12. *(ikrafttredelse)***

Denne forskriften trer i kraft straks. Samtidig oppheves forskrift Bjoruvstøl med tilhørende vernekart.